**Интервју на вицепремиерот Димитров за ТВ Клан МК**

**2.12.2021**

**Димитров:** Ќе се обидам на ова прашање да одговорам прво малку подолго, поекстензивно, потоа многу кратко, во интерес на јасноста за вашите гледачи. На некој начин, се разбира нам ни се брза. Влогот ни е голем. Ние како Влада вложивме многу во европската приказна, и токму во европската иднина. Влогот е многу голем и за ЕУ. Дури и самата Европска комисија вели „ако не почнат пристапни преговори за Северна Македонија и Албанија, во регионот веќе нема да ни веруваат“ – со други зборови, инаку рекоа „го руши кредибилитетот на ЕУ и нашите политики, граѓаните на Западниот Балкан се помалку веруваат дека ова ветување – еден ден ќе бидете дел од нас, во ЕУ - и сведоци сме на тоа, секојдневно сите, прво и ние самите лично, и јас сум граѓанин и покрај тоа што сум на една ваква значајна должност, тоа го чувствуваат и во другите земји, секаде каде што одам низ регионот.

Бидејќи е многу кратко времето, а Бугарија е во една специфична политичка ситуација на транзиција, од техничка влада – завршија изборите. Парламентот според најавите ќе се формира утре (3 декември 2021 год.) и потоа ќе следи формирање на политичка влада. Значи ние сме меѓу меѓу, доаѓаат определени сигнали и по дипломатски канали и преку јавни изјави. Дури имавме прилика и јавно да ја следиме дебатата на идната владина коалиција во соседна Бугарија, во однос на овој проблем, оваа мака што си ја имаме.

Прашањето ќе биде, колку сме успеале да објасниме и да убедиме дека сме искрени кога тоа го велиме дека влогот е меѓу другото и македонско-бугарското пријателство. Колку ќе види новата Влада и идните одлучувачи таму дека ова status quo штети и дека токму кога е отворен патот, кога има поддршка, климата е подобра за сите работи што ги почнавме, вклучувајќи ја и работата на комисијата каде што се историчари од двете страни, и од македонска и од бугарска страна.

Колку исто така ќе калкулираат позициите на третите држави, и наши и нивни партнери. Бидејќи третите држави гледаат дека влогот е преголем и дека овој застој лошо се рефлектира и врз нас, но и врз целиот регион, Западен Балкан. И од таа проценка, околу интересот на Бугарија за блиски односи со нашата Македонија, Северна Македонија, за добри односи со партнерите итн. како да личи...прво јас го поздравувам повикот за конструктивен дијалог. Ние сме земја што е секогаш отворена за конструктивен дијалог, комшии сме, мислам дека имаме апсолутно силни аргументи дека сме држава што решава прашања – има таква храброст, има визија итн. така што ги поздравувам тие најави за конструктивен дијалог. Исто така мислам дека е разумно, покрај за историјата – која што е многу важна, сите сме горди на сопствената историја но, истовремено јасно е дека не можеме да ја смениме. Тоа се настани што се во минатото. Тоа што може да го смениме е сегашноста и да работиме на подобра иднина, па и заедничка иднина во Европската Унија.

Во таа смисла, мислам дека е добро што покрај историските прашања сакаме да разговараме и за секторска соработка, за економска соработка, итн. Тие теми некако ни се подизместија. Со оглед на овие најави, од една страна, од друга страна имајќи го предвид нашето искуство. Ние, еве да ги потсетам гледачите, во јуни 2018-та, тоа е веќе одамна, ЕУ ни кажа „го трасираме патот, да почнете преговори во јуни 2019 год.“ Во јуни 2019-та ни кажаа „сега не можеме да одлучиме, ќе одлучиме во октомври 2019 год.“ Во октомври 2019 год не одлучија. Конечно одлучија во март 2020 година, ама еве веќе колку месеци сме од март 2020, ќе ни измине и 2021 год, а уште таа одлука ЕУ не може да ја спроведе. Почетокот на пристапните преговори е Меѓувладина конференција меѓу нас и ЕУ, тоа ќе го означи почетокот.

Со оглед на овие циклуси на надеж, па разочарување, надеж па разочарување, мислам дека е одговорно од наша страна да упатиме апел до граѓаните дека подобро е да бидеме изненадени од добар исход отколку пак да сме разочарани од лош исход.

Со оглед на краткиот период, ние имаме само неколку дена до Советот за општи работи (GAC) – 14 декември, мислам дека е крајно неодговорно било какви очекувања да создаваме тогаш. Исто така мислам дека формата – одржувањето на Советот – е помалку важна. Ако успееме да дојдеме до едно достоинствено европско решение, мислам дека прашањето толку почна да боли насекаде, што ќе веројатно ќе има волја кај сите, вклучувајќи го и словенечкото претседателство – и вонреден GAC да се закаже.

Така што, не смееме после целото искуство што го имаме да се врзуваме за датуми. Мислам дека сигналите од Софија упатуваат дека очекуваат некаков процес. Процес во билатералните односи, кој што чекор по чекор ќе помогне да се затвори прашањето. Кај нив очигледно уште Парламентот ќе има улога, такви се најавите, таква беше дебатата. Со тоа што мнозинството во Парламентот се разбира, ги изразува позициите на Владата бидејќи така и ќе биде формирана од овие 4 партии – најверојатно, да почекаме неколку дена и да видиме.

Краткиот одговор би бил – за да не се разочаруваме, подобро да не очекуваме добар исход но истовремено, мене лично, целата Влада, како нација, како држава – би било пак неодговорно да не се обидуваме. Бидејќи е преголем влогот. Мора да продолжиме да работиме, мора да се обидуваме, јасно е дека има на некој начин еден вид кулминација особено во расположението на другите: на останатите 26 земји членки на Унијата, на институциите во Брисел, тоа што Комисијата напиша во свој извештај, во пакетот за проширување: да пазиме што правиме, ако немаме овде пробив и успех, немаме веќе доверба, а со тоа и влијание во регион што е географски опкружен со нас, со земјите членки на ЕУ.

Рано е да се каже, прво многу е важно да имаме средба со новата Влада во Софија и многу ќе зависи од таа прва средба. Да видиме какви се размислувањата, да ги кажеме нашите размислувања, нашите гајлиња. Во секој случај многу е важно и за нас, пред се’ за народот, но и за сите други во регионот кои што гледаа надеж во овие решителни чекори што изминативе години ги правевме за конечно да го почнеме овој процес, пристапните преговори со ЕУ, многу е важно да има нешто – што ќе зависи од билатералната комуникација со Бугарија и тоа ќе зависи од расположението на третите земји – кои што гледаат, кои што се залагаат. Ова прашање стана веќе европско прашање, ова не е само билатерално прашање бидејќи влијае на политиките на ЕУ кон регионот. И во таа смисла има реален контекст за нешто. Јас мислам дека мораме да се обидуваме за вистински пробив. Ќе биде тешко, сосема ќе бидам искрен, мене дури веќе ми е и незгодно и за датуми и за сесии на Советот за општи работи, незгодно пред луѓето, пред граѓаните.

Идната седмица планирам да одам во Берлин, баш овие денови кога и Германија е во транзиција, си оди канцеларката Меркел, ќе имаме ново лидерство во една толку значајна земја, огромен политички и економски партнер. Ќе имам таму средби, Германија исклучително силно нé поддржува, сосема им е јасно колку голем е влогот и што ќе се случи кога самата ЕУ ќе вети, а нема да испорача. Кога ќе објавам една слика со германска поддршка, луѓето викаат „аман од таа поддршка“.

Во таа смисла, зборовите, декларациите, нови датуми... Кај нас исто и дебатата за датум е малку подизместена. Ние имавме датуми, еве го спомнавме јуни 2018-та, заклучок од Европскиот Совет – највисокото тело, лидерите на сите 27 земји членки рекоа ќе почнеме во јуни 2019-та, не се случи. За народот, па и за нас, треба да има акција. Време за конкретен чекор.

Во сржта ви е прашањето. Мислам дека ние после сé што направивме и сиве овие години, две децении има како ја потпишавме Спогодбата за асоцијација и стабилизација; 16 год од годината 2005-та, годината кога добивме статус на земја кандидат; 12 година од првиот извештај на ЕК кога рече спремни сте да почнете пристапни преговори, тоа беше веќе далечната 2009 година. И после сите овие напори, ние малку работи имаме каде што има разбирачка во смисла на политички цели и посебно за стратешки цели, ЕУ е сигурно една таква и дури и со овој растечки скептицизам кај граѓаните - оправдан, поддршката за европската иднина е многу силна. И во таа смисла сега, кога после три изборни циклуси ќе има политички соговорник во соседна Бугарија, би било исклучително неодговорно да не се обидеме и сега кај нас да има подразнишана ситуација. Еве хипотетички, што би било кога кај нас би имало техничка влада. Дали таа техничка влада ќе се осмели да го допре ова прашање, па и да го реши.

Мислам дека за народот, за граѓаните должиме да направиме сериозен обид. Се разбира за едно достоинствено европско решение, на сите овие прашања што ги отвори Бугарија. За да има таков сериозен обид, треба да има политичка влада и таа политичка влада треба да има поддршка во Собранието. Јасно е дека на некој начин европската приказна е на некој начин лепакот за ова, тоа го видовме во изјавите и на Кастриот и на сигналите што доаѓаат од партијата Алтернатива и верувам дека заради влогот, заради одговорноста што ја имаме кон народот, иако ова очигледно не оди лесно, веројатно ќе успееме да имаме засилена политичка влада која што ќе го направи тој сериозен обид, ќе ја преземе таа одговорност. Се разбира, во рамките на тоа што значи достоинствено решение оти лесно би било да се работи на недостоинствено решение, тоа веројатно било кој може да го направи, но ние на народот, на македонскиот народ во случајот бидејќи пред сé кон македонскиот народ се овие прашања со Бугарија, му должиме достоинствено решение. Меѓу другото, за да бидеме и пријатели со Бугарите.

Агенда: Европа дома пред сé има задача да обезбеди фокус и да турка реформски процеси. Се разбира дека имаме ете една комплексна политичка ситуација, механизмот секогаш е претточка. Јас како вицепремиер за европски прашања не треба посебно да иницирам за таа и таа седница, па сега посебно ќе расправаме, туку на секоја редовна седница на Владата во вторник, една од претточките е до каде сме со активностите поврзани со Европа дома. Тоа помага, и меѓудругото бидејќи го спомнавте Извештајот, во СЕП веќе се работи на ажурирање на Агендата Европа дома, земајќи ги предвид најпоследните, најактуелните предлози, сугестии, пофалби и критики од Ек, каде што меѓу другото и се споменува Агендата Европа дома, во позитивна смисла, дека обезбедила фокус, внимание итн.

Јас ќе споменам сега неколку конкретни активности, мерки, закони, имплементација, за граѓаните да добијат чувство, а ќе споменам и некои каде што немаме завршено работа. Повеќето од легислативниот план Владата го заврши. Дел од законите веќе ги усвои Собранието, дел уште се во Собранието на расправа и на гласање. И важно е овие што се очигледно со европски предзнак, пратениците да ги поддржат. Законот за буџети и Законот за јавна внатрешна финансиска контрола, тоа се закони кои обезбедуваат повеќе отчетност во трошење на парите на граѓаните. Јавните пари се пари на граѓаните, собрани преку данок, царини и други финансиски механизми и корисно, важно е, нашата демократија да биде поотворена во тоа како се трошат тие пари, тоа беше еден важен дел. Измените во законот за Академија за судии и јавни обвинители, измените во Законот за матична евиденција врзани со една пресуда во Европскиот суд за човекови права во Стразбур. Функционалната анализа на работата на основните судови - првиот степен на територијата на цела држава, од аспект на независност, непристрасност, пристап до информатичка технологија, екипираност, унапредување, како стојат со финансиите, дали се доволно функционални – е завршена, и таа ќе биде основа за сите нови стратешки документи во една така важна област. Во делот на имплементација, нашиот систем се измени и истражните органи, задачата за истрага се префрли од МВР во јавните обвинителства. Овие не беа уште функционални, кубуреа со луѓе, со ресурси – стана целосно оперативен истражниот центар во обвинителството за гонење на организиран криминал и корупција и трите Основни јавни обвинителства во Скопје, во Куманово и во Тетово, ова е исклучително важно. Се донесоа во делот на една област каде што исто така мислам се повеќе имаме општествен, а со тоа и политички консензус – да имаме чиста вода, да имаме чист воздух, да ја заштитиме природата, животната средина и климатските промени. Се донесе еден важен пакет на закони за управување со отпад, со кој се усогласуваме со европските стандарди и правила во оваа област. Ова е дел од Кластерот 4, едно поглавје кое што е тешко, комплексно и скапо. И ако гледаме по бројот на случаи што и земји членки ги имаат во Европскиот суд за правда во оваа област, гледаме дека и земјите членки уште имаат.. не оди сосем мазно ова усогласување и прилагодување, за економијата да биде подалеку од јаглен, да биде циркуларна, да биде позелена, итн. Кај нас има дебати, гледам во општеството. Јас мислам дека треба да бидеме одлучни. Тука има неколку интереси: дали имаме интерес да си ја заштитиме земјата, нашите планини, реките, езерата, дали сакаме чист воздух? Ако тоа го сакаме, тоа ќе чини.

Ќе ни треба помош, [со Амбасадорот Гир] ја промовиравме агендата за Зелениот договор. Значи имаме еден интерес очигледен, за животна средина. Зелен интерес еве да го наречеме. Имаме исто така очигледен интерес за економски развој, да имаме поразвиена економија, да имаме подобар економски раст, да имаме подобри плати, да имаме подобар стандард. Ова е процес што нема да се одвива преку ноќ, ќе трае со години, ама ќе мора да најдеме начин двете работи да ги туркаме заедно. Кај ќесите, мојот личен став како граѓанин, бидејќи првата реакција од гостите што ни доаѓаат, бидејќи по природата на мојата работа јас многу се среќавам со пријатели од странство, они велат „Колку ви е убава земјата, зошто не си го чистите повеќе ѓубрето?“ Каде и да има паркинг, или да има застој бидејќи патот се поправа, на страна од патот или од регионалниот пат има кеси. Има ќеси во невидена убавина од природа, кај реки, кај езера. Значи, ќе мора да си го смениме и менталитетот.

Јас имам живеено - и вон служба на државата – во странство. Како ме викаа во Холандија… ме викаа kennismigrant. Тоа значи високо квалификуван мигрант. Така, врз основа на тоа најдов работа и врз основа на тоа имав работна дозвола, инаку јас имам само македонско државјанство. Значи имам такво едно искуство, каде што со многу наши луѓе се дружев, живеевме заедно и така. Како се прилагодуваме кон тамошниот систем, а тука не ги применуваме тие стандарди, еве конкретно за прашањето на ќесите?

Нас ни треба систем, нас ни треба ред. А системот и редот, ако се применуваат доследно, влијаат и врз менталитетот. И сите ние, ако имаме систем – иако ќесите станат поскапи, секаде може да се купи ќеса – меѓутоа луѓето, меѓудругото и за да не плаќаат поскапо, си носат платнени торби од дома кога одат на пазарење. Зошто тоа да не можеме да го правиме и ние?

Јас го поддржувам силно колегата Насер, министерот за животна средина Нуредини, и донесените закони, и ги повикувам компаниите да се прилагодат. Можеме бизнис, и можеме и профит, вклучувајќи ја и оваа мерка. Се разбира дека ние ако го заборавиме овој интерес и ако одиме со првиот – животната средина, многу ќе им ја отежниме работата [на бизнисите], овие две работи мора да одат заедно. Решението во секој случај не е да стоиме во место, особено во оваа област.

Донесовме една нова Стратегија за зголемување на капацитетите за финансиски истраги и за контрола на потекло на имот. Во оваа област, ова е еден многу важен документ и мислам дека ако успееме тука како држава да направиме резултати, ќе направиме многу за враќање на довербата на граѓаните кон сопствената држава. И тоа многу ќе влијае, меѓудругото, и на начинот како се прави политика во нашатата татковина, во нашата земја. Една област што мислам дека е важна за оваа, за сите идни Влади, за сите политички партии, за сите што се бават со јавна должност, бидејќи суштината на недовербата во политиката меѓудругото произлегува и од сомнежот на граѓаните, дека сите што се бават со политика се расипани и прљави. И тука, колку повеќе се отвора, колку повеќе работи Државната комисијата за спречување на корупција, колку имотот на сите што имаат јавна должност е сосем отворен и достапен на интернет, се надевам дека полека полека ќе има можност здрави луѓе, се поздрави, способни, реализирани ќе влегуваат во оваа област...

Имав неколку, за жал виртуелни, средби со млади луѓе, организирани во оваа функција. Малку јас зборував, ама повеќе слушав и јас прашував, меѓудругото кои им се првите асоцијации кога се зборува за Европа, за Европската унија? Дали е редот, правдата, демократијата и слободата на медиумите и човековите права, дали е подобар стандард? Дали е, еве, за животната средина? Амбасадорот Гир тука исто, Европската делегација во Скопје ги прави тие [средби], оди низ градови, поголеми, помали, разговаравме баш пред некој ден да правиме и повеќе заедно. Мислам дека е многу важно, прво, да знаеме дека не сме центарот на универзумот, и ние како држава и ние како регионот, дека не сме првото нешто што им паѓа на ум сабајле кога се будат на европските лидери. Исто така, треба да знаеме и за нашата стратешка важност. Ние сме регион којшто е географски во ЕУ, 3/4 тргува со ЕУ, ¾ од инвестициите ни се од компании од ЕУ. Ние многу добиваме. Имаше една анкета сега, кој ни помогнал најмногу за КОВИД, и со опрема, и со вакцини. Имаше погрешна перцепција, кај народот има погрешна перцепција. ЕУ е неспоредливо најголемиот донатор и партнер, и на нашата земја и на целиот регион. Тоа што некои земји се повешти, повидливо, или можеби побрзо, поефикасно да помогнат и така натаму, ЕУ - во маса и во вредност – е наш најголем партнер и најголем донатор.

Па [младите] знаат многу. Дали можеби беа пријавени баш луѓе од таа област, студенти од областа, дали можеби многу читале околу тоа, дали се спремиле за средбата, ама беа многу информирани.

Јас скоро читав една анализа на Душан Рељич, тој е од регионот ама многу долго време живее во Германија и се бави со економската димензија на односот меѓу регионот и Европската Унија. И јас често, во пораките кон ЕУ и европските политичари го цитирам, бидејќи со факти тој покажува колку ЕУ има бенефит од нас. Ние имаме огромен трговски дефицит со Европската Унија како регион, којшто во последниве 10тина години, на годишно ниво се движи меѓу 7,5 и 9,7 милијарди евра трговски дефицит. Многу губиме кога нашите луѓе, високо квалификувани, си ја бараат среќата во земји членки. Губиме на трошоци што државите ги инвестирале во нивното образование и губиме во ресурс што ни е неопходен за дома да си направиме европски живот. И на изгубен годишен бруто домашен производ, која што е исто сума што се мери исто така со милијарди. За споредба, во однос на кандидат и земја членка. Земјите кои што ни се нам добро познати, дел од Балканот, да речеме Грција и Хрватска, во наредниов седумгодишен буџетски период 2021-2027, еден граѓанин – значи per capita – на Грција ќе добие некаде 5700 евра поддршка од Европската Унија. Граѓанин на Балканот ќе добие некаде околу 500 евра. Бидејќи сме ние и така и вака помалку економски развиени од остатокот од европскиот континент, мора многу да се фокусираме и Европа повеќе да ни помогне, за овој потенцијал да се подигне и да се искористи. Оти, меѓудругото, европеизација не значи само редот, туку значи и стандардот.

Јас Холандија ја почитувам земјата многу, нивниот став кон проширувањето го почитувам бидејќи е чесен и ставот е стриктно исполнување на копенхашките критериуми и Холандија е тука искрена. Имаат еден комплексен процес, Парламентот има голем глас, ѝ диктира на Владата што може што не смее во оваа област, истовремено должност на холандските лидери е да им објаснат на Холанѓаните зошто е ова важно, зошто за Холандија е важно Балканот да се европеизира. Дали заради мигрантската криза, оти ние имавме клучна улога во тој проблем што многу силно влијаеше врз политичкиот релјеф во цела Европа. Дали заради тероризмот? Нашата географија едноставно тоа го диктира. Дали за тоа дали во овој регион ќе има средени држави кои ќе имаат синхронизирани, воедначени политики со остатокот од континентот, или во овој период ќе има држави во кои царува организиран криминал и корупција којшто ќе се преплива надвор од границите на Западниот Балкан бидејќи на сите страни ние сме опкружени со земји членки. Заменик премиерот во Подгорица зборуваше за проблемот со шверцот на цигари оф пристаништето во Бар кон Италија. Ако тој проблем Црна Гора не го реши, тој проблем ќе го има и Италија, ако тој проблем го има Италија, тогаш ќе го има и Холандија и затоа се обидувам сликовито посебно на меѓународни панели каде што има слушатели и од земји членки, да објаснам. Ние сме една соба во една куќа што се вика Европска Унија, ние не сме дел од куќниот ред и не сме дел од системите за осветлување, за вода, за чистење, ама сме внатре и не може таа куќа да е средена ако нашава соба не е средена. Тоа се нашите аргументи ама за тие уши, мислам дека е важно да се покаже зошто ним им е важно, меѓудругото и прават пари – ќе се зголеми пазарот.

Они имаат серија на кризи, спомнавме мигрантската, ама имаше финансиска, имаше една криза на Евро-зоната, обично скептичните се тие што трошат повеќе пари, не се скептичните тие што земаат од ЕУ, оти меѓу земјите членки имате нет-контрибутори коишто даваат, имате и тие коишто примаат. Тие што даваат обично се поколебливи бидејќи даваат, меѓутоа само навидум во заедничкиот буџет, бидејќи нивните економии многу наплатуваат. Германската економија има огромна корист од европскиот пазар, од ширење на тој пазар, од европеизација на овој Балкан, поддршката на Берлин не е само политичка, таа има силен економски и стратешки интерес во заднина. Имаше мигрантска криза, потоа Велика Британија излезе, тоа е за тие земји една голема празнина остана, една дупка. Имаат проблем со земји коишто се внатре, а коишто според нив – сега јас имам позиција и не би било паметно да ги кажам кои се, коишто според колебливите не играат како што се договориле во однос на важни прашања, да речеме владеењето на правото, слободата на медиумите или некои основни премиси во заедничката безбедносна и надворешна политика, па една земја ќе блокира. И сега од нивна призма, дали со приемот на овие шесте земји од Западен Балкан, ние ќе донесеме повеќе добивка или повеќе проблеми.

Зборувавме за нивната перспектива, за нивната призма, некогаш дури и политичарите од тие земји кои не се бават со Балканот, а граѓаните сигурно, ретко прават јасна дистинкција меѓу состојбите да речеме во Србија или Албанија или Црна Гора, една или друга земја. Вкупниот впечаток што се случува на Балканот влијае на сите, добра вест од една ќе помогне за перцепцијата, го гледаат како целина и немаат доволно информации да знаат што се случува во една или во друга, разликите, финесите... Тоа е еден момент. Понатаму, кога победи мирот на Балканот после војните во 90тите од минатиот век, визијата како до траен мир, како сите да растеме заедно, вклучително и политичка зрелост и економија, беше ќе работиме сите, ќе се движиме кон Европската Унија, границите ќе стануваат се помалку важни и затоа ветувањето од Солун во вкупната слика е значајно. Кога ќе го разнишате ова ветување, како што е разнишано, кога ќе падне довербата, давате простор политички на сили коишто си тераат друга приказна, и друга визија, и друг наратив – дали е тоа менување на граници, дали поголеми дали помали држави, никој не вика помали ама за да направите поголема некоја мора да стане помала. Мислам дека сите овие последни турбуленции во нашиот регион се директен резултат на бледнеењето на европската визија. Европа има огромна одговорност и интерес да ја одржи таа европска визија. Бидејќи ние ова со картите, ги ставивме сите адути на европската карта и мислам дека токму македонскиот случај е тестот за Европската Унија дали ќе поддржат - со сите наши мани, ние правиме и глупости и грешиме, меѓутоа факт е дека на крупно ние сме слободна земја, ние сме демократска земја, нашите медиуми имаат многу проблеми ама има слобода на медиуми, решивме огромни прашања што беа исклучително тешки, вложивме голем политички капитал, ја заокруживме државноста во Обединетите Нации, влеговме во НАТО, мислам дека искрено немало поспремна земја да почне преговори бидејќи ние долго време се спремаме. Гледано по оценките на ЕУ сме во некои нешта на исто, во некои нешта и подобри од земји кои веќе се со години во пристапните преговори. Сега ако тука не испорачаат што ќе остане од европската визија што е толку важна за стабилноста на Балканот.

Имаше еден текст во „Економист“ неодамна со една многу јасна реченица – ако Европа сака да биде глобален играч, прво мора да стане локален. Западниот Балкан за ЕУ бидејќи зборувавме за географијата е локално прашање, и ние ако не можеме да си го средиме дворот внатре или собата како што зборувавме внатре, како ќе одиме со кој кредибилитет, со која сила и со која доверба ќе идеме нешто да решаваме во трета куќа, или нели во некој простор што е вон европскиот континент. Мислам дека има доминантен консензус во нашето општество дека се движиме кон политичкиот запад, ние сме сега нели членки на НАТО алијансата и сакаме да бидеме членка на Европската Унија. Како и во природата и во геополитиката, вакуумот не е одржлив. Кога ќе оставите еден простор празен, тој простор се пополнува и се разбира дека во целата оваа еден вид транзиција низ којашто поминува светот политички гледано, останатите големи играчи имаат интерес да добијат влијание и ќе се обидат да го пополнат тој простор.

Јас да бев аналитичар ќе можев да бидам поконкретен ама бидејќи зборувам меѓудругото и во името на Владата, мора да бидам повнимателен, не може сосем да се игнорира ова прашање, мислам дека не можеме да бидеме комотни, мислам дека ни Европската Унија не може да биде комотна, мислам дека го нема тој луксуз да го паркира Балканот додека се бави со друго па после... Статус квото е лошо, ние не сме во моментов во добра позиција како регион.

Во таа трипартитна нова владејачка коалиција во Германија, таму имаме социјалдемократи, имаме либерали и имаме партијата на Зелените. Ресорот надворешни работи според коалицискиот договор оди кај Зелените. По тоа што може да се заклучи во нивните настапи и во Бундестагот и во Европскиот парламент за нивната надворешна политика, од една страна мислам дека ќе има еден вид континуитет, од друга страна личи иако е неблагодарно сега неколку дена однапред да прогнозираме, ама мислам дека ќе биде поконкретна и појасна во вредносна смисла на правилата, на вредностите на Европската Унија, такви се настапите нивни и мислам дека Европа не треба да биде изненадена ако има едно такво, тоа можеби не би го нарекол свртување, ама изострување на радарот, на компасот, на нивниот брод како се движи германската надворешна политика. Ова се големи, крупни прашања за ЕУ, зборувавме за Холандија, инаку спомнавте Украина, мислам дека и она со границата меѓу Полска и Белорусија, сега ми дојде на ум ама немаме време... Целиот континент и целиот свет ни е разнишан, полугите што со децении, нели се најавуваше крај на историјата со падот на Берлинскиот ѕид ама не било така, ние сме како во транзиција меѓу еден ред со друг ред. Можеби е и нормална состојба на светот.

Ова ветува, ние и досега имавме неверојатно блиска соработка со Берлин, мислам дека таа соработка ќе продолжи, јас одам баш тие денови кога ќе се случува гласањето за новиот кабинет, новиот канцелар, има една годишна сесија на Европскиот совет за надворешни работи - јас сум таму член, ама ќе имам и корисни средби со високи претставници на Германија и ќе имам прилика и лично да слушнам. Има кругови во делот на колебливите коишто велат – „ако ние ова не можеме да го решиме, дали можеби не дојде време ЕУ да се врати на основачките?“ Прва брзина, втора... Ова се проблеми што ние не можеме да не ги следиме бидејќи ќе ни се рефлектираат ние одиме кон една организација којашто се менува.

Тоа е едно од прашањата што го калкулираат кога велат како ќе функционираме, сега имаме 27 комесари да речеме, како кога ќе имаме 33, како ќе биде со консензусот, дали ако овие земји за коишто мислевме дека ни се стабилни демократии, се подразнишани, што ќе биде со овие... Од друга страна, ако Европа го реши внатрешниот проблем и најде механизам за редот да го држи внатре, тоа пак ќе ни помогне. Оти јас имам искуство холандски пратеник еднаш ми вели „ние тебе те знаеме и ти веруваме ама што правиме ако има друга политичка сила во Скопје, којашто пак ќе си тера со моќ во еден човек, слаби институции, тоа што Комисијата го нарече заробена држава пред некое време“, така што...

Последното, бидејќи многу за Европската Унија зборувавме, чесно е да се каже дека нашата земја ние мора да си ја средиме. Нема преку ноќ ниту почетокот на пристапните преговори ниту членството да ни ја смени земјата, ако сакаме подобра земја, тоа многу ќе ни помогне, финансиски ќе ни помогне, со експертиза ќе ни помогне, ќе бидеме под лупа, ама работата треба ние да ја завршиме. И мислам дека мора фокусот повеќе на содржината, а помалку на овие сесиите на Советот а општи работи за кои мислам дека граѓаните почнаа да ги знаат кога се случуваат поради опсесијата со датум. Што повеќе сработиме дома, тоа повеќе ќе нé сакаат внатре и потешко ќе биде било кој да не блокира, а на работата внатре не може никој вето да стави.

Благодарам на можноста!